CELEX: 32016D0586
Language: lt
Date: 1460592000000
Title: 2016 m. balandžio 14 d. Komisijos įgyvendinimo sprendimas (ES) 2016/586 dėl elektroninių cigarečių pildymo mechanizmo techninių standartų (pranešta dokumentu Nr. C(2016) 2093) (Tekstas svarbus EEE)

16.4.2016   
            
            
               LT
            
            
               Europos Sąjungos oficialusis leidinys
            
            
               L 101/15
            
         KOMISIJOS ĮGYVENDINIMO SPRENDIMAS (ES) 2016/586
   2016 m. balandžio 14 d.
   dėl elektroninių cigarečių pildymo mechanizmo techninių standartų
   
      
         (pranešta dokumentu Nr. C(2016) 2093)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 3 d. Europos Parlamento ir Tarybos direktyvą 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (1), ypač į jos 20 straipsnio 13 dalį,
   kadangi:
   
               (1)
            
            
               Direktyvos 2014/40/ES 20 straipsnio 3 dalies g punkte valstybių narių reikalaujama užtikrinti, kad elektroninės cigaretės ir jų pildomosios talpyklos turėtų mechanizmą, kuris užtikrintų, kad pildant neištekėtų skystis;
            
         
               (2)
            
            
               Direktyvos 2014/40/ES 20 straipsnio 13 dalimi Komisijai suteikti įgaliojimai įgyvendinimo aktu nustatyti techninius standartus dėl elektroninių cigarečių pildymo mechanizmo;
            
         
               (3)
            
            
               atsižvelgiant į nikotino turinčių skysčių, naudojamų elektroninėse cigaretėse ir pildomosiose talpyklose, toksiškumą tikslinga užtikrinti, kad elektronines cigaretes galima būti papildyti taip, kad tokių skysčių sąlyčio su oda ir atsitiktinio nurijimo rizika būtų kuo mažesnė;
            
         
               (4)
            
            
               remiantis iš suinteresuotųjų šalių gauta grįžtamąja informacija ir darbu, kurį atliko išorės rangovas, buvo identifikuoti techniniai standartai, kuriais siekiama užtikrinti, kad reikalavimus atitinkantys pildymo mechanizmai užtikrintų pakankamą apsaugą nuo nutekėjimo;
            
         
               (5)
            
            
               identifikuoti techniniai standartai taip pat apima priemones, kuriomis būtų užtikrinta, kad vartotojai žinotų, kaip valdyti pildymo mechanizmus siekiant užtikrinti papildymą be nutekėjimo;
            
         
               (6)
            
            
               suinteresuotosios šalys gali pateikti Komisijai informacijos apie jų sukurtas alternatyvias priemones siekiant užtikrinti papildymą be nutekėjimo, dėl kurių šis sprendimas gali būti persvarstytas;
            
         
               (7)
            
            
               šiame sprendime nustatytos priemonės atitinka Direktyvos 2014/40/ES 25 straipsnyje nurodyto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Dalykas
   Šiuo sprendimu nustatomi elektroninių cigarečių, pagamintų Sąjungoje ar importuotų į Sąjungą, pildymo mechanizmo techniniai standartai.
   2 straipsnis
   Pildymo mechanizmo reikalavimai
   1.   Valstybės narės užtikrina, kad pakartotinai užpildomos elektroninės cigaretės ir pildomosios talpyklos būtų pateikiamos rinkai tik tada, jei mechanizmas, kurį naudojant elektroninės cigaretės pakartotinai užpildomos, atitinka vieną iš šių sąlygų:
   
               a)
            
            
               yra naudojama pildomoji talpykla, turinti patikimai pritvirtintą bent 9 mm ilgio purkštuką, kuris yra siauresnis už elektroninės cigaretės rezervuaro, su kuriuo cigaretė naudojama, angą ir nesunkiai į šią angą įslysta, ir turinti srauto kontrolės mechanizmą, kuris, padėtas vertikaliai ir vien tik atmosferos slėgio sąlygomis esant 20 ± 5 °C temperatūrai išmeta ne daugiau kaip 20 lašų pildomojo skysčio per minutę;
            
         
               b)
            
            
               jis veikia per prijungimo sistemą, kuri išleidžia pildomąjį skystį į elektroninės cigaretės rezervuarą tik tada, kai elektroninė cigaretė ir pildomoji talpykla yra sujungtos.
            
         2.   Valstybės narės užtikrina, kad atitinkami pildomų elektroninių cigarečių ir pildomųjų talpyklų užpildymo nurodymai, įskaitant schemas, būtų pateikti kaip naudojimo instrukcijų, reikalaujamų pagal Direktyvos 2014/40/ES 20 straipsnio 4 dalies a punkto i papunktį, dalis.
   Naudojimo instrukcijose pildomų elektroninių cigarečių ir pildomųjų talpyklų, turinčių 1 dalies a punkte nurodyto tipo pildymo mechanizmą, purkštuko plotis ar rezervuaro angos plotis turi būti nurodytas taip, kad vartotojai galėtų atpažinti elektroninių cigarečių ir pildomųjų talpyklų suderinamumą.
   Pildomų elektroninių cigarečių ir pildomųjų talpyklų su tokio tipo, kuris nurodytas 1 dalies b punkte, pildymo mechanizmu naudojimo instrukcijoje nurodomi prijungimo sistemų tipai, su kuriais tokios elektroninės cigaretės ir pildomosios talpyklos yra suderinamos.
   3 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2016 m. balandžio 14 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 127, 2014 4 29, p. 1.